KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE

Euroopan kulttuuriperintötunnusta koskeva arviointi

Euroopan kulttuuriperintötunnus on Euroopan unionin toimi, jonka tarkoituksena on vahvistaa Euroopan kansalaisten, erityisesti nuorten, tunnetta unioniin kuulumisesta yhteisten arvojen, Euroopan historian ja kulttuuriperinnön luomalta pohjalta sekä lisätä kansallisen ja alueellisen monimuotoisuuden arvostamista. Toimessa keskitytään Euroopan yhteiseen historiaan ja yhteisiin arvoihin sekä kulttuurien välisen vuoropuhelun syventämiseen. Kulttuuriperintökohteiden suojelu ei ole toimessa yhtä tärkeässä asemassa. Kaikki jäsenvaltiot Irlantia ja Ruotsia lukuun ottamatta osallistuvat toimeen.

Tähän mennessä komissio on myöntänyt Euroopan kulttuuriperintötunnuksen 48 kohteelle, joilla on symbolista arvoa, jotka ovat olleet Euroopan historian kannalta merkityksellisiä ja jotka toiminnallaan lähentävät Euroopan unionia ja sen kansalaisia toisiinsa. Tässä toimessa ’kohteilla’ tarkoitetaan muistomerkkejä, luontokohteita, vedenalaisia tai arkeologisia kohteita taikka teollisuus- tai kaupunkikohteita, kulttuurimaisemia, historiallisia paikkoja, tiettyyn paikkaan liittyviä kulttuurituotteita ja -esineitä sekä aineetonta perintöä, nykyajan kulttuuriperintö mukaan lukien. Euroopan kulttuuriperintötunnukseen ei liity rahallista palkintoa.

Euroopan kulttuuriperintötunnusta koskevan toimen toteuttamisessa komissiota avustaa puolueeton eurooppalainen asiantuntijaraati, joka suorittaa valinnan ja seurannan unionin tasolla.

Tämä Euroopan kulttuuriperintötunnusta koskeva arviointikertomus esitetään päätöksen 1194/2011/EU 18 artiklan mukaisesti, ja siihen liittyy arvioinnin perustana olevan näytön sisältävä komission yksiköiden valmisteluasiakirja. Kertomus tukeutuu asianomaisilta osapuolilta avoimessa julkisessa kuulemisessa saatuun 102 vastaukseen. Tässä arvioinnissa arvioidaan edistymistä toimen täytäntöönpanossa sen kuuden ensimmäisen toimintavuoden aikana vuosina 2011–2017. Tarkoituksena on kehittää toimea edelleen, jotta siitä saataisiin paras mahdollinen hyöty, ja edistää sitä laadullisesti. Arvioinnissa tarkastellaan komission paremman sääntelyn suuntaviivojen mukaisesti seuraavia viittä kriteeriä: merkityksellisyys, johdonmukaisuus, vaikuttavuus, tehokkuus ja eurooppalainen lisäarvo.

Arvioinnin mukaan Euroopan kulttuuriperintötunnus on edelleen merkityksellinen EU:n nykyisiin tarpeisiin nähden, ja se on Euroopan uuden kulttuuriohjelman mukainen. Se myös vastaa EU:n kansalaisten keskuudessa kasvavaa kiinnostusta kulttuuria ja kulttuuriperintöä kohtaan. Tästä on osoituksena kulttuuriperinnön eurooppalaisen teemavuoden 2018 suuri osallistujamäärä. Komission yksiköiden valmisteluasiakirjassa esitettävien arvioinnin tulosten mukaan toimea olisi edelleen kehitettävä. Sen maantieteellistä soveltamisalaa ei kuitenkaan pitäisi laajentaa EU:n ulkopuolelle ennen kuin toimi on saavuttanut vahvemman aseman EU:n alueella.

1. Merkityksellisyys

Arvioinnin tulosten mukaan Euroopan kulttuuriperintötunnus on merkityksellinen, kun otetaan huomioon kasvava kiinnostus kulttuuria ja kulttuuriperintöä kohtaan EU:n kansalaisten keskuudessa. Kulttuurin ja kulttuuriperinnön alalla tarvitaan EU:n tason yhteistyötä, minkä vuoksi on erittäin tärkeää, että kokemusten ja parhaiden käytäntöjen vaihtoa helpotetaan kaikkialla unionissa. Se on lupaavin tapa kehittää ammattilaisten tietämystä ja käytäntöjä sekä vahvistaa vertaisryhmien välisiä yhteyksiä Euroopassa. Ensimmäisten täytäntöönpanovuosien aikana tätä toimen tarjoamaa mahdollisuutta ei ole vielä otettu täysin käyttöön, eivätkä kaikki jäsenvaltiot ole osallistuneet toimeen.

·Komissio jatkaa toimen kehittämistä ja pyrkii tehokkaammin saamaan kaikki jäsenvaltiot osallistumaan siihen.

2. Johdonmukaisuus

Arvioinnissa todettiin, että Euroopan kulttuuriperintötunnusta koskeva aloite eroaa muista EU:n aloitteista. Euroopan kulttuuriperintötunnusta koskevassa toimessa korostetaan vähemmän kohteiden suojelua ja keskitytään sen sijaan lisäämään EU:n kansalaisten tietoisuutta Euroopan historiasta ja kulttuurista. Arvioinnissa myös havaittiin, että tavoitteiden osalta Euroopan kulttuuriperintötunnuksella on enemmän samankaltaisuuksia EU:n muiden kulttuurialan aloitteiden ja ohjelmien kanssa kuin Unescon ohjelmien kanssa. Euroopan kulttuuriperintötunnuksen ja Euroopan neuvoston kulttuurireittien välillä todettiin kuitenkin olevan riski joihinkin päällekkäisyyksiin.

Koska kulttuuriperintö on luonteeltaan laaja-alaista, Euroopan kulttuuriperintötunnus tarjoaa mahdollisuuksia synergiaan sosiaali- ja talouspolitiikan sekä kansainvälisen politiikan kanssa. Tätä synergiaa voitaisiin kehittää tekemällä aktiivisemmin toimintapoliittista yhteistyötä Euroopan uuden kulttuuriohjelman ja kulttuuriperintöä koskevan eurooppalaisen toimintakehyksen puitteissa. Tiettyä synergiaa voitaisiin saavuttaa myös Euroopan kulttuuriperintötunnuksen sekä koulutuksen alalla toteutettavien EU:n ohjelmien välillä (esim. Erasmus+-ohjelma).

·Komissio kiinnittää jatkossakin erityistä huomiota Euroopan kulttuuriperintökohteiden eurooppalaiseen merkitykseen Euroopan historian ja kulttuurin ja/tai unionin rakentamisen kannalta. Se on toimen ominaispiirre, joka luo samalla perustan sen kehittämiselle ja tavoitteiden saavuttamiselle. ·Komissio pyrkii hyödyntämään johdonmukaisuutta ja synergiaa Euroopan kulttuuriperintötunnuksen ja EU:n muiden toimien välillä kulttuurin, koulutuksen ja kansalaisuuden aloilla (esim. Kansalaisten Eurooppa ‑ohjelma, Erasmus+ ‑ohjelma, DiscoverEU-hanke sekä Euroopan kulttuuripääkaupungit).

3. Vaikuttavuus ja hallinnointi

Euroopan kulttuuriperintötunnus voidaan myöntää monenlaisille kohteille, jotka voivat olla aineellisia tai aineettomia, joita voi olla yksi tai monta ja jotka ovat joko kansallisia tai ylikansallisia. Arvioinnissa tätä pidetään etuna pyrittäessä houkuttelemaan ja yhdistämään tunnuksen alle monenlaisia potentiaalisia kohteita. Se myös erottaa toimen muista kulttuuriperintöä koskevista aloitteista. Yhteisten valintakriteerien käyttöönotto oli yksi tärkeistä muutoksista, joita tehtiin vuonna 2011. Silloin Euroopan kulttuuriperintötunnus muutettiin hallitustenvälisestä aloitteesta EU:n tason toimeksi. Yhteisillä valintakriteereillä varmistetaan, että kohteet liittyvät Euroopan kulttuuriperintötunnuksen tavoitteisiin, sillä nimettyjen kohteiden on määritettävä selkeästi eurooppalainen merkityksensä ja sitouduttava toteuttamaan toimintaa, jolla toimen tavoitteet saavutetaan. Yhteiset valintakriteerit ovat myös auttaneet muokkaamaan toimen identiteettiä.

Arvioinnissa korostettiin, että toimen eurooppalaista merkitystä koskeva valintaperuste erottaa sen muista kulttuuriperintöalan ohjelmista tai aloitteista ja on tosiasiallisesti olennainen kriteeri Euroopan kulttuuriperintötunnuksen myöntämiselle. Arvioinnissa kuitenkin myös todettiin, että suurelle osalle tunnusta hakevista kohteista eurooppalaisen narratiivin laatiminen on vaikeaa.